Rozhodnutie Komisie
z 22. decembra 2000,
ktorým sa stanovujú špeciálne podmienky pre dovoz morských ulitníkov pochádzajúcich z Jamajky
(oznámené pod číslom dokumentu C (2000) 4080)
(Text s významom pre EHP)
(2001/37/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/492/EES z 15. júla 1991, ktorá stanovuje zdravotné podmienky pre produkciu a umiestnenie na trh dvojškrupinových mäkkýšov [1], naposledy zmenenú a doplnenú smernicou 97/79/ES [2], najmä jej článkom 9 (3) b),
keďže:
(1) Expert Komisie vykonal inšpekčnú návštevu Jamajky na overenie podmienok, za akých sa produkujú, uchovávajú a odosielajú morské ulitníky do spoločenstva.
(2) Podľa článku 1 smernice 91/492/EHS, s výnimkou ustanovení o čistení, táto smernica sa uplatňuje na ostnokožcov, plášťovcov a morských ulitníkov.
(3) Opatrenia jamajskej legislatívy robí Odbor veterinárnych služieb (VSD) Ministerstva poľnohospodárstva zodpovedným za preskúmanie zdravotného stavu morských ulitníkov a sledovanie hygienických a sanitárnych podmienok pri produkcii. Rovnaká legislatíva splnomocňuje VSD na povolenie alebo zákaz zberu morských ulitníkov z určitých oblastí.
(4) VSD a jeho laboratóriá sú schopné účinne overovať uplatňovanie platných zákonov na Jamajke.
(5) Príslušné orgány na Jamajke sa zaviazali oznamovať Komisii pravidelne a rýchlo údaje o prítomnosti planktónu s obsahom toxínov v zberných oblastiach.
(6) Príslušné orgány na Jamajke poskytli oficiálne záruky, ktoré sa týkajú zhody s požiadavkami uvedenými v kapitole V prílohy smernice 91/492/ES a s požiadavkami rovnocennými s požiadavkami predpísanými v smernici pre klasifikáciu produkčných a odovzdávacích oblastí, schvaľovanie odosielateľských a čistiacich stredísk a kontrolu verejného zdravia a monitorovanie produkcie.
(7) Podľa článku 9 (3) b) ii) smernice 91/492/EHS by sa malo stanoviť vymedzenie produkčných oblastí, z ktorých sa morské ulitníky môžu zberať a dovážať. Tieto vymedzenia sa musia vypracovať na základe oznámenia VSD Komisii. Je preto na VSD, aby zaručil zhodu s ustanoveniami stanovenými za tým účelom v článku 9 (3) smernice 91/492/EHS. VSD oznámi Komisii všetky možné zmeny v schválení produkčných oblastí.
(8) Jamajka má nárok na zahrnutie do zoznamu krajín tretieho sveta splňajúcich podmienky rovnocennosti uvedené v článku 9 (3) a) smernice 91/492/EHS, pokiaľ ide o morské ulitníky.
(9) Jamajka si praje vyvážať do spoločenstva zmrazené morské ulitníky, podľa čl.3 (4) b), okrem požiadavok smernice 91/492/EHS musí splniť požiadavky smernice 91/493/EHS. Na tento účel by sa mali stanoviť produkčné oblasti, z ktorých sa budú zberať a vyvážať morské ulitníky do spoločenstva. Okrem toho, zoznam podnikov, z ktorých by sa mal povoliť dovoz, a model osvedčenia, ktorý by mal sprevádzať dovážaný tovar, boli stanovené rozhodnutím Komisie 2001/36/ES z 22. decembra 2000, ktorým sa stanovujú špeciálne podmienky určujúce dovoz produktov rybolovu pôvodom z Jamajky [3].
(10) Špeciálne podmienky pre dovoz sa majú vzťahovať bez toho, aby boli dotknuté rozhodnutia prijaté na základe smernice Rady 91/67/EHS z 28. januára 1991 o podmienkach zdravia zvierat a umiestnenia na trhu vodných živočíchov a výrobkov z nich [4], naposledy zmenenej a doplnenej smernicou 98/45/ES [5].
(11) Opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Odbor veterinárnych služieb Ministerstva poľnohospodárstva je kompetentnou inštanciou na Jamajke pre overovanie a vydávanie osvedčení, že morské ulitníky spĺňajú požiadavky smernice 91/492/EHS.
Článok 2
Morské ulitníky pôvodom z Jamajky a určené na ľudskú spotrebu, musia pochádzať zo schválených produkčných oblastí uvedených v prílohe tohoto rozhodnutia.
Článok 3
Rozhodnutie nadobúda účinnosť 60 dní po jeho uverejnení v Úradnom vestníku Európskych spoločenstiev.
Článok 4
Toto rozhodnutie je adresované členským štátom.
V Bruseli 22. decembra 2000